
Biserica Domnească din Vaslui, ctitorită de Ștefan cel 
Mare 
 
De Conf. univ. dr. George V Grigore 
 
 
 
Biserica „Tăierea Capului Sfântului Ioan Botezătorul” din 
Vaslui, cunoscută și ca „Biserica Domnească din Vaslui”, este 
o biserică ortodoxă ctitorită de domnitorul Ștefan cel Mare (1457-
1504) în anul 1490, la Vaslui. Ea a avut rolul de paraclis al Curții 
Domnești din Vaslui. Avariată de cutremure, a fost reconstruită din 
temelie în anul 1820.Biserica se află situată în centrul orașului, pe str. 
Ștefan cel Mare nr. 58. Aceasta a fost inclusă pe Lista monumentelor 
istorice din anul 2015, din județul Vaslui, la numărul 167, având 
codul de clasificare VS-II-m-A-06708. Biserica „Sf. Ioan” a fost 
ctitorită de domnitorul Ștefan cel Mare în cadrul Curții domnești din 
Vaslui, pentru a servi ca paraclis al curții. Ea se încadrează în rândul 
bisericilor orășenești construite de voievodul moldovean, alături 
de Biserica „Precista” din Bacău, Biserica „Sfântul Nicolae 
Domnesc” din Iași, Biserica „Sfântul Ioan” din Piatra Neamț, Biserica 
„Sfântul Gheorghe” din Hârlău și Biserica „Sfântul Nicolae-Popăuți” 
din Botoșani. Aceste biserici orășenești făceau parte din ansamblul 
curților domnești existente în acele localități. În timp, Curtea 
domnească din Vaslui s-a risipit, rămânând din complexul curții 
domnești doar biserica.O lungă perioadă de timp s-a crezut că această 
biserică a fost construită după Bătălia de la Podu Înalt din 10 ianuarie 
1475, când oștile moldovenești ale lui Ștefan cel Mare le-au înfrânt pe 
cele turcești. Această confuzie a plecat de la letopisețul lui Grigore 
Ureche, în care cronicarul sus-menționat a scris următoarele: „Și într-
acéia laudă și bucurie au ziditu bisérica în târgu în Vasluiu, dându 

laudă lui Dumnezeu de biruință ce a făcut.”, iar Misail Călugărul a 
completat că „Mărgândŭ Ștefan vodă cu oștile pre apa Bârladului în 
sus, atuncea plăcându-i locul între Bârlad și între apa Vasluiului și 
într-aceia laudă și bucurie de izbândă cu năroc ce au biruit pre turci 
și pre munténi, au început a zidi bisérica sveti Ioan Predioice, în 
târgŭ în Vasluiu, dând laudă lui Dumnedzău de biruință ce au făcut, 
și pre urmă case domnești, cum să cunoscŭ și păn' într-acéște vremi. 
Și odihnindŭ Ștefan vodă acolo cu oștile sale și râvnindŭ cu nevoință 
a să zidi biséreca și alte lucruri ce arată că au făcut mai pre 
urmă.". În anul 1882, Teodor Burada a descoperit pisania bisericii și a 
publicat pentru prima dată traducerea inscripției. Pisania bisericii s-a 
păstrat pe zidul vestic al edificiului, într-un chenar, având o inscripție 
în limba slavonă care relatează că acest lăcaș de cult a fost construit în 
mai puțin de cinci luni (27 aprilie - 20 septembrie 1490). Textul 
inscripției este următorul: „Io Ștefan Voievod, cu mila lui Dumnezeu 
Domn al Țării Moldovei, fiul lui Bogdan Voevod, a zidit acest hram 
cu numele Tăierii cinstitului cap al sfântului și slăvitului prooroc, 
înainte mergător și botezător Ioan. S-a început în anul 6998 luna 
aprilie 27 și s-a săvârșit în același an, septembrie 
20". Istoricul Gheorghe Ghibănescu a emis în 1926 ipoteza că această 
biserică ar fi fost construită pe locul unei alte biserici mai vechi, din 
lemn. El se bazează pe descoperirea unui mormânt foarte vechi, care 
nu este paralel cu zidul bisericii și pe care îl atribuie lui Iurg 
Coriatovici, despre care unii cronicari polonezi afirmă că ar fi domnit 
în Moldova. În mormânt s-au descoperit un schelet, fragmente dintr-o 
haină domnească, cuie și resturi putrezite ale unui sicriu de lemn. 
Ghibănescu afirmă următoarele: „În adevăr la 1575 Biserica Sf. Ioan 
din Vaslui era din piatră, zidită de Ștefan cel Mare în 1490; dar se 
vede că, mai înainte, fusese o alta de lemn, după mormintele aflate 
acum în interiorul bisericii, din care unul foarte vechi, anterior zidirii 
bisericii de piatră, cum reiese din poziția mormântului așezat nu 
paralel cu zidul actual, ci cu vechiul perete al bisericii de lemn, care 
avea direcția răsăritului de iarnă". Cercetările arheologice ulterioare 

au scos la iveală alte două temelii de bisericuțe, pe lângă actuala 
biserică. Aflat în trecere prin Moldova ca secretar al patriarhului 
Macarie al Antiohiei, arhidiaconul Paul de Alep scria în anul 1650 
următoarele: „În Vaslui se află palatele, băile, locurile de plimbare, 
precum marea și superba biserică, cu o cupolă zveltă și foarte înaltă. 
Jur împrejurul bisericii sunt bolți și arcuri pictate și icoane ale 
tuturor sfinților. La ușa de la intrare, pe peretele inferior e pictată 
scena Judecății din Urmă, în aur și azur. După ele sunt picturi în alt 
gen: acestea sunt figuri de turci acoperiți pe cap, cu turbane și 
cealamale albe, cu caftane lungi și verzi, târându-se spre iad, cu 
mânicile lor largi și lungi, cu învelitoarele lor de lână galbenă. În 
mijlocul interior al cupolei sau în baldachin e o mare strană, unde e 
tronul Domnului. Afară, în pridvor, e un mare clopot”. Paul de Alep 
menționează și pictura murală interioară, fiind impresionat îndeosebi 
de Iisus Pantocrator din cupola naosului. În cursul secolelor XVII-
XVIII, biserica din Vaslui a avut mult de suferit. La marele cutremur 
din 1802 turla de pe naos s-a crăpat de sus până jos. Edificiul s-a 
dărâmat complet în anul 1818, fiind necesară refacerea totală a 
bisericii. Biserica domnească din Vaslui a fost reconstruită în anul 
1820 cu cheltuiala cucoanei Maria Cantacuzino, văduva marelui 
logofăt Costache Ghica. Lucrările de reconstrucție s-au făcut după 
planul inițial, fiind adăugate un pridvor și un turn clopotniță. Nu s-a 
mai reconstruit turla existentă anterior și pe care o menționase Paul de 
Alep. De asemenea, s-a demantelat peretele care separa pronaosul de 
naos.În corpul pridvorului s-au amplasat o serie de pietre profilate 
existente anterior în zidul bisericii (probabil în peretele despărțitor 
dintre pronaos și naos). Cu acest prilej, în colțul de sud-vest al 
pronaosului a fost amplasată o pisanie în limba română cu caractere 
chirilice, având următorul cuprins: „Acestŭ sf(â)ntŭ și d(u)mnezăescŭ 
lăcaș dintru început fiind zidit de răposatul întru fericirea domn 
Ștefan V.V. bătrănul și fiiul său Bogdan V.V. și după vremea 
răsăpindusă sau ziditŭ dinŭ nou de dumneaei cucoană Mariea 
Cantacuzini logofiteasa, soțiea răposatului marelui logofătŭ Costachi 

Ghica, cu toată cheltueala dumisale, spre vecinica lorŭ pomenirea la 
anii de la Hristossŭ 1820”. La partea superioară a inscripției se află 
stema familiei Cantacuzino.Biserica a fost reparată între anii 1889-
1890 și pictată în frescă în 1894 de către George Ioanid, elev al 
pictorului Gheorghe Tătărăscu. În 1908, Episcopia Hușilor cerea 
autorităților să aprobe restaurarea turnului clopotniță. Comisia 
Monumentelor Istorice a efectuat cercetări în anul 1912 în scopul 
restaurării bisericii, dând jos tencuiala exterioară din anul 1820 și 
scoțându-se la iveală existența cărămizilor, a discurilor și butonilor cu 
smalț. Lucrările de restaurare s-au efectuat în perioada 1914-1928, 
fiind coordonate în perioada 1923-1925 de arhitectul Nicolae Ghica-
Budești. S-a demolat pridvorul adăugat la 1820, în zidul său găsindu-
se fragmente de piatră cioplită provenind de la ușa principală din 
vremea lui Ștefan cel Mare. Cu ajutorul acestor pietre s-a putut 
reconstitui ușa de intrare, aflată pe zidul de apus.Cutremurul din 10 
noiembrie 1940 a dus la degradarea picturii, care a fost reparată de 
zugravul Sebastian Constantinescu. Picturile au fost curățate în 
1986.În primul deceniu al secolului al XXI-lea, Biserica domnească 
din Vaslui avea nevoie de lucrări de consolidare și renovare. Structura 
sa de rezistență era afectată, cupolele erau crăpate, acoperișul nu 
prezenta siguranță, mobilierul era putred și mâncat de carii, iar 
geamurile din fier aveau nevoie urgentă de reparații. În anul 2010 era 
programat să înceapă un amplu proiect, care urma să fie finanțat cu 
fonduri de la Ministerul Culturii și Cultelor. Acel proiect prevedea 
renovarea capitală a clădirii bisericii și amenajarea peisagistică a 
zonei.Lucrările de reabilitare a bisericii presupun renovarea picturilor 
de pe catapeteasmă, reabilitarea și schimbarea acoperișului, 
consolidarea zidurilor bisericii, reabilitarea picturilor vechi de sute de 
ani și schimbarea mobilierului. Biserica „Sf. Ioan” din Vaslui este 
construită în stilul arhitectonic moldovenesc din vremea lui Ștefan cel 
Mare. Ea are formă de cruce, cu abside laterale și absida altarului de 
formă semicirculară. Inițial avea și o turlă deasupra naosului, dar 
aceasta nu a mai fost reconstruită în 1820.Edificiul a fost construit din 

piatră brută, ulterior adăugându-se și piatră de talie și cărămidă, iar ca 
liant a fost folosit mortarul din var alb, în amestec cu cărămidă pisată. 
La începutul secolului al XX-lea, pereții de deasupra soclului au fost 
restaurați cu piatră alternând cu cărămidă. Bolțile și pandantivii sunt 
executate din tuf calcaros. La partea superioară a navei sunt două 
șiruri de ocnițe (una din rândul de jos corespunzând la două din 
rândul de sus). Pe absidele laterale și absida altarului sunt arcaturi 
mari și rândul de ocnițe mici (care înconjoară biserica de jur-împrejur 
ca un brâu). Între brâul de ocnițe și cornișă se află două șiruri de 
discuri smălțuite de diferite culori și cu ornamente în relief (discul 
solar, stema Moldovei, animale fantastice ș.a.). Acoperișul este 
simplu, în doua ape, având învelitoare de țiglă roșie. În trecut, aceasta 
era din șiță.Printre trăsăturile care o deosebesc de alte construcții 
ecleziastice ștefaniene sunt de remarcat următoarele:pronaosul este 
supralărgit, această lărgire fiind marcată în exterior printr-un decroș și 
determinând dispariția contraforturilor din partea de apus a absidelor 
laterale. În analiza arhitecturii acestei biserici există mai multe puncte 
de vedere ale specialiștilor cu privire la proveniența acestui element 
arhitectonic. Astfel, Gheorghe Balș susținea că supralărgirea 
pronaosului s-ar datora unor influențe de la Muntele Athos, în timp 
ce Virgil Vătășianu susține că există unele asemănări cu bisericile 
sârbești, neexcluzând ca acest aspect să fie de proveniență autohtonă, 
fără vreo influență din țările învecinate. Este de semnalat lipsa 
contraforturilor de pe latura de vest a pronaosului și existența 
contraforturilor de piatră cioplită de dimensiuni mari în dreptul 
diaconului și proscomidiarului, marcând decroșul absidei altarului.În 
lăcașul de cult se intră prin două uși: una situată pe latura vestică și 
alta prin care se intră în diaconicon. Ușa de intrare de pe latura de 
apus are un ancadrament cu muluri terminate în arc frânt. Interiorul 
este luminat prin șapte ferestre. Pe latura sudică și nordică a 
pronaosului se află câte două ferestre mari, terminate în arc frânt. Pe 
lângă acestea, în cele trei abside se mai află trei ferestre mici, 
dreptunghiulare, având la partea superioară baghete încrucișate în stil 

gotic.Interiorul bisericii este compartimentat în trei încăperi: pronaos, 
naos și altar. Pronaosul este supralărgit. Naosul are două abside 
laterale de formă semicirculară. Absida altarului este decroșată față de 
naos, iar prin amplasarea avansată a catapetesmei s-au format cele 
două nișe: proscomidiarul și diaconiconul.În trecut, după cum 
relatează unii călători străini, Biserica „Sf. Ioan” din Vaslui a fost 
pictată atât în interior, cât și pe pereții exteriori. Pictura interioară data 
din vremea lui Ștefan cel Mare, în timp ce pictura exterioară pare a fi 
realizată, după toate probabilitățile, în vremea lui Petru Rareș. Un 
călător polonez menționa în anul 1636 că biserica din Vaslui 
este „zugrăvită atât în interior, cât și pe dinafară”. 
În jurul bisericii a existat un cimitir, păstrat în prezent doar în 
partea de est a curții. Cu prilejul săpăturilor arheologice efectuate în 
1958 pe locul vechii curți domnești din preajma Bisericii „Sf. Ioan” -a 
fost descoperită o lespede funerară din anul 1515 cu următoarea 
inscripție în limba slavonă: „[...] Vornicul care a fost ucis la Vaslui 
mai în jos de iaz și a fost îngropat aici în anul 7023, luna ianuarie 
[...]". Micul cimitir aflat în partea de est a curții domnești mai conține 
câteva pietre funerare din secolele al XIX-lea și al XX-lea, aparținând 
foștilor proprietari și moștenitori ai domeniului Ghica de la Vaslui. 
Dintre acestea, monumentul funerar de fontă al lui Pavel și Elena 
Șubin, datând din 1854-1889, este înscris în Lista monumentelor 
istorice din anul 2015 din județul Vaslui la numărul 427, având codul 
de clasificare VS-IV-m-B-06901. Pe monument se află următoarea 
inscripție în limba română cu caractere chirilice: „Vecinicŭ repausŭ 
lui Pavel Șubin, născutŭ la 13 octomvri 1795, reposatŭ la 26 augustŭ 
1854.” 
Reper important creștinesc și  istoric al Moldovei, Biserica 
Domnească din Vaslui, ctitorită de Ștefan cel Mare, poartă cu sine 
parte de identitate românească, călită în focul bătăliilor și crescută în 
perioadele scurte de pace de care a avut parte de-a lungul secolelor.  

Pisania pusă de Ștefan cel Mare 

Pisania pusă de Maria Cantacuzino (1820) 

Biserica "Sf. Ioan" din Vaslui - vedere dinspre vest 

Ştefan cel Mare, pictat pe peretele vestic al pronaosului 

Monumentul funerar al lui Pavel Şubin 
 
